Nos abbas et conventus Besuensis omnibus ad quos presentes littere pervenerint salutem in Domino. Noveritis quod venerabilis pater Hugo Dei gratia Lingonensis episcopus laude et assenssu nostro vendidit burgensibus Besuensibus jus caducorum quod vulgaliter dicitur manus mortua quod habebamus apud Besuam pro duobus millibus et quingentis libris stephanensis monete talibus terminis solvendis septingentis libris ad proximum festum Omnium Sanctorum et sexcentis libris singulis annis ad idem festum usque ad solucionem tocius pecunie nominate; ita quod ab instanti festo Omnium Sanctorum in tres annos tota dicta pecunia domino episcopo persolvetur, et si qui extra villam vel in villam manentes in solutione dicte pecunie vellent esse rebelles, ipsi burgenses tenentur dominum episcopum super hoc juvare et testificari sine suo possendo talem esse consuetudinem Besue quod illi qui sunt manentes extra villam et qui habent tenementa sua in villa in empcionis libertatum tantumdem tenentur ponere ac si essent manentes in villa. Rogavimus eciam dominum episcopum quod clericis burgensibus super premisse venditionem legitimam garantiam portaret. Et nos ipsum si aliquis nostrorum super hoc questionem moverit, legitime conservaremus indempnem. Et nos omnes occasiones et emendas si quas aversus communitatem ville Besuensis habebamus usque ad hanc diem, plenarie quittavimus. In cujus rei testimonium ad peticionem domini episcopi et burgensium, presentes litteras fecimus sigillis nostris munitas. Actum anno Domini millesimo ducentesimo vicesimo primo, mense augusto.